《满庭芳 和盛吟皋感赋原韵》
清代·潘榕

半盏新醪，十年旧事，醉里残梦难寻。蝉哀蛩怨，都伴我愁吟。

漫向穷途洒泪，堪怜那、煮鹤焚琴。休提起、酬恩感遇，一饭说淮阴。

沧桑经劫后，几番吊古，几度悲今。把宫弦正调，变了商音。

小隐何须问世，闲云懒、出岫无心。君知否、金人有诫，缄口是良箴。

作者简介：潘榕（1865—1929），字荫荪，又字印僧。祖籍浙江山阴。清光绪间曾任乐厂盐大使职，后定居成都。有《吟秋馆诗词抄》，弹词《问铃》、《吊潇湘》等。